Tatoeba sentences — language code: lat
Cumque vidisset Sara filium Agar Aegyptiæ iocantem cum Isaac filio suo, dixit ad Abraham: Eice ancillam hanc et filium eius; non enim erit heres filius ancillæ cum filio meo Isaac.
Dure accepit hoc Abraham propter filium suum.
Cui dixit Deus: Non tibi videatur asperum super puero et super ancilla tua; omnia, quæ dixerit tibi Sara, audi vocem eius, quia in Isaac vocabitur tibi semen.
Sed et filium ancillæ faciam in gentem magnam, quia semen tuum est.
Surrexit itaque Abraham mane et tollens panem et utrem aquæ imposuit scapulæ eius tradiditque puerum et dimisit eam. Quæ cum abisset, errabat in deserto Bersabee.
Cumque consumpta esset aqua in utre, abiecit puerum subter unum arbustum et abiit; seditque e regione procul, quantum potest arcus iacere. Dixit enim: "Non videbo morientem puerum". Et sedens contra levavit vocem suam et flevit.
Exaudivit autem Deus vocem pueri; vocavitque angelus Dei Agar de cælo dicens: Quid tibi, Agar? Noli timere; exaudivit enim Deus vocem pueri de loco, in quo est.
Surge, tolle puerum et tene illum manu tua, quia in gentem magnam faciam eum.
Aperuitque Deus oculos eius; quæ videns puteum aquæ abiit et implevit utrem deditque puero bibere.
Et fuit Deus cum eo; qui crevit et moratus est in solitudine factusque est iuvenis sagittarius.
Habitavitque in deserto Pharan; et accepit illi mater sua uxorem de terra Aegypti.
Eodem tempore dixit Abimelech et Phicol princeps exercitus eius ad Abraham: Deus tecum est in universis, quæ agis.
Iura ergo per Deum, ne noceas mihi et posteris meis stirpique meæ; sed iuxta fidem, quam feci tibi, facies mihi et terræ, in qua versatus es advena.
Dixitque Abraham: Ego iurabo.
Et increpavit Abraham Abimelech propter puteum aquæ, quem vi abstulerant servi eius.
Responditque Abimelech: Nescivi quis fecerit hanc rem; sed et tu non indicasti mihi, et ego non audivi præter hodie.
Tulit itaque Abraham oves et boves et dedit Abimelech; percusseruntque ambo fœdus.
Et statuit Abraham septem agnas gregis seorsum. Cui dixit Abimelech: Quid sibi volunt septem agnæ istæ, quas stare fecisti seorsum?
At ille: Septem, inquit, agnas accipies de manu mea, ut sint in testimonium mihi, quoniam ego fodi puteum istum.
Idcirco vocatus est locus ille Bersabee, quia uterque iuraverunt.
Et inierunt fœdus in Bersabee. Surrexit autem Abimelech et Phicol princeps militiæ eius reversique sunt in terram Philisthim.
Abrahm vero plantavit nemus in Bersabee et invocavit ibi nomem Domini, Dei æterni.
Et fuit colonus in terra Philisthim diebus multis.
Quæ postquam gesta sunt, tentavit Deus Abaham et dixit ad eum: "Abraham". Ille respondit: "Adsum".
Ait: Tolle filium tuum unigenitum, quem diligis, Isaac et vade in terram Moria; atque offer eum ibi in holocaustum super unum montium, quem monstravero tibi.
Igitur Abraham de nocte consurgens stravit asinum suum ducens secum duos iuvenes suos et Isaac filium suum. Cumque concidisset ligna in holocaustum, surrexit et abiit ad locum, quem præceperat ei Deus.
Die autem tertio, elevatis oculis, vidit locum procul dixitque ad pueros suos: Exspectate hic cum asino. Ego et puer illuc usque properantes, postquam adoraverimus, revertemur ad vos.